b'\n_START_ARTICLE_\nMetli\xc5\xa1ka \xc4\x8drnina\n_START_PARAGRAPH_\nMetli\xc5\xa1ka \xc4\x8drnina je suho rde\xc4\x8de vino z geografskim poreklom iz Bele krajine. Vino je sestavljeno iz vseh rde\xc4\x8dih sort, ki rastejo na tem obmo\xc4\x8dju (frankinja, \xc5\xbeametna \xc4\x8drnina, portugalka, \xc5\xa1entlovrenka, gamay, modri pinot oz. zweigelt). Na osnovi 7. \xc4\x8dlena Zakona o vinu je metli\xc5\xa1ka \xc4\x8drnina pridobila tudi oznako PTP - priznano tradicionalno poimenovanje._NEWLINE_Metli\xc5\xa1ka \xc4\x8drnina spada med srednje te\xc5\xbeka slovenska rde\xc4\x8da vina, kar jo uvr\xc5\xa1\xc4\x8da visoko med potro\xc5\xa1niki. Odlikujeta jo ni\xc5\xbeja alkoholna stopnja (med 9.5 in 11.4%) in prijetna trpkost, izra\xc5\xbeena v prijetni gren\xc4\x8dici. Vino vsebuje precej vinske kisline, ki da vinu te\xc5\xbeino in obstojnost._NEWLINE_Metli\xc5\xa1ko \xc4\x8drnino postre\xc5\xbeemo temperirano med 13 in 15 \xc2\xb0C. Zaradi svoje zna\xc4\x8dilne suhosti najbolj prija k pe\xc4\x8denemu mesu, mesu na \xc5\xbearu, jedem iz divja\xc4\x8dine ter suhomesnatim proizvodom. Izjemno se prilega tudi k jedem iz gob in pikantnim sirom.\n_START_SECTION_\nNarava\n_START_PARAGRAPH_\nBelo krajino z severa in vzdol\xc5\xbe zahoda proti jugu obdajajo ko\xc4\x8devski gozdovi in na severu vzhodu pa Gorjanci, ki \xc5\xa1\xc4\x8ditijo Belo krajino pred mrzlimi severnimi vetrovi. Na jugu je ni\xc5\xbeinski del kjer Belo krajino omejuje Kolpa. Z juga pritekajo topli vetrovi, ki v\xc4\x8dasih prinesejo tudi kako sapico po Jadranskem morju. _NEWLINE_Tla, ki so zna\xc4\x8dilna za to pokrajino so pred vsem apnen\xc4\x8dasta in dolomitna. Na vinorodnem obmo\xc4\x8dju Dra\xc5\xa1i\xc4\x8dev in Radovice pa so zna\xc4\x8dilni fli\xc5\xa1 s pe\xc5\xa1\xc4\x8denjakom in lapor.\n_START_SECTION_\nMed prvimi\n_START_PARAGRAPH_\nMetli\xc5\xa1ka \xc4\x8drnina je zelo pomembna za Belo krajino. \xc5\xbde sam Janez Trdina je rekel\xc2\xa0: \xc2\xbbNajve\xc4\x8djo va\xc5\xbenost in \xc4\x8dast v Beli krajini si je pridobila vinska trta, kajti tukaj\xc5\xa1nji svet le\xc5\xbei tako lepo proti soncu, apnena zemlja slu\xc5\xbei tako krasno trsju in grozdju, da sodi brez ugovora med najprve vinske v celi Avstro-Ogrski\xc2\xab._NEWLINE_To vino je pila ljubljanska gospoda \xc5\xbee v \xc4\x8dasu Pre\xc5\xa1erna. Pa tudi, kolikor je znano, tud Pre\xc5\xa1ern si jo je kaj za\xc5\xbeelel. Tudi zapis Janeza Trdine pove, kdo je to vino pil: \xc2\xbbPo semi\xc5\xa1ko vino hodijo Ko\xc4\x8devarji in Ribni\xc4\x8dani, metli\xc5\xa1ko ima kupcev na izbiro zlasti iz Gorenjskega; pa tudi dolenjski gostilni\xc4\x8darji bi se sramovali, ako ne bi mogli ponuditi bolj odli\xc4\x8dnim gostom metli\xc5\xa1ke kapljice\xc2\xab.\n_START_SECTION_\nNavratil\n_START_PARAGRAPH_\n\xc4\x8crna vina, ki so bila izdelana v Beli krajini v \xc4\x8dasu Nvratila in Janeza Trdine, so kar poimenovali Metli\xc5\xa1ka \xc4\x8drnina. Ko je trtna u\xc5\xa1 pusto\xc5\xa1ila po Evropi je Metli\xc4\x8dan Anton Navratil, sicer de\xc5\xbeelni poslanec, nabavil cepi\xc4\x8de najbolj\xc5\xa1ih francoskih, la\xc5\xa1kih, ogrskih, jugoslovanskih in primorskih sort ter jih cepil na ameri\xc5\xa1ko podlago. V Trdinovih zapiskih iz leta 1870 do 1879 beremo: \xc2\xbbV metli\xc5\xa1ki gorici je letos cepil A. Navratil trte na francoski na\xc4\x8din in vse so se prijele\xc2\xab. To je lep dokaz o naprednem vinogradni\xc5\xa1tvu Bele krajine v drugi polovici 19. stoletja._NEWLINE_Po katastrofi, ki jo je povzro\xc4\x8dila trna u\xc5\xa1, so za\xc4\x8deli ustanavljati trsnice in pridelovati cepljenke na ameri\xc5\xa1ki podlagi, odporni proti u\xc5\xa1i. Leta 1893 so za\xc4\x8deli s trsnicami v Dra\xc5\xa1i\xc4\x8dih pri Metliki in v \xc4\x8crnomlju.\n_START_SECTION_\nSestava Metli\xc5\xa1ke \xc4\x8drnine\n_START_PARAGRAPH_\nGlavna sestava sta \xc5\xbeametka in modra frankinja z manj\xc5\xa1im dele\xc5\xbeem potrgalke ali drugih sort. Barva vina je privla\xc4\x8dna \xc5\xa1krlatno rde\xc4\x8da z vijol\xc4\x8dnimi odtenki. Vtis v ustih je blago sladek in malo trpkast.\n_START_SECTION_\nUgled\n_START_PARAGRAPH_\nLeta 2009 je bil ustanovljen konzorcij Metli\xc5\xa1ke \xc4\x8drnine, ki skrbi za prepoznavanje in ohranjanje ugleda belokranjskih vin. Metli\xc5\xa1ka \xc4\x8drnina je temelj belokranjskega vinogradni\xc5\xa1tva._NEWLINE_Tradicionalno so se pridelovalci zgledovali po romanski praksi, kar pomeni da so rde\xc4\x8da vina predelovali iz razli\xc4\x8dni sort in jih med sabo razli\xc4\x8dno me\xc5\xa1ali in s tem razvili optimalno sorto vina. Tako se je ohranilo zna\xc4\x8daj vina in manj\xc5\xa1a nihanja med letniki.'